Vilniaus universiteto Kauno fakultetas

Vilniaus universiteto Kauno fakultetas (VU KnF) – Vilniaus universiteto padalinys, įsikūręs Kauno senamiestyje, Muitinės g. 8. Vyksta trijų pakopų (bakalauro, magistro, doktorantūros) studijos.

Istorija 
Vilniaus universiteto Kauno fakultetas, minintis savo veiklos 58 metų sukaktį, yra vienintelis šios aukštosios mokyklos fakultetas Kauno mieste. Jis įkurtas 1964 metais kaip humanitarinių studijų atsvara anuo metu dominavusioms techniškosioms Kauno aukštosioms mokykloms. Steigiant Kauno fakultetą manyta, kad jame bus dėstomi tik bendrieji, fundamentiniai mokslai, o specialybės studijos tęsiamos neakivaizdiniu būdu, todėl jis buvo pavadintas Vilniaus universiteto Kauno bendramoksliniu fakultetu. Netrukus paaiškėjo, kad tikslingiau jame organizuoti visas filologijos, bibliotekininkystės ir ekonomikos studijas. Buvo pasirinktas vakarinis mokymas, nes fakultetas dar neturėjo savų patalpų.

1984 metais, po dešimtmetį trukusių restauravimo ir remonto darbų fakultetas įsikūrė viename iš seniausių Kauno senamiesčio kvartalų. Mūriniai gyvenamieji namai, iš kurių vėliau susiformavo kompleksas, buvo pastatyti XVI–XVII amžiaus pradžioje. Tuo metu vakarinėje kvartalo dalyje buvo karališkoji muitinė, o kituose trijuose sklypuose – miestiečių gyvenamieji ir ūkiniai pastatai. Po reformacijos Vokietijoje dauguma Kaune gyvenusių vokiečių tautybės pirklių tapo liuteronais. Siekdami įsikurti vienoje miesto dalyje, jie pamažu supirko šiame kvartale esančius pastatus.

1989 metais fakultete atsirado dieninės studijos ir jis pervadintas Kauno humanitariniu fakultetu.

Šiandien VU KnF studentų skaičiumi yra vienas didžiausių Vilniaus universitete – studijuoja apie 1000 studentų. Mokslinis ir pedagoginis personalas – 92 dėstytojai. Vyksta trijų pakopų (bakalauro, magistro, doktorantūros) dieninės studijos.

Fakulteto bibliotekos fonduose saugoma apie  53330 knygų. Yra retų senųjų knygų užsienio kalbomis, išleistų XIX a. pabaigoje, originalo kalbomis skyrius. Jame saugoma „Encyclopedia Britannica“ bei kitos vertingos enciklopedijos ir žodynai.

Remiantis Vilniaus universiteto Senato 2016 m. spalio 18 d. nutarimu, 2017 m. sausio 1 d. Vilniaus universiteto Kauno humanitarinio fakulteto (VU KHF) pavadinimas pakeistas į Vilniaus universiteto Kauno fakultetą (VU KnF).

Institutai 

 Kalbų, literatūros ir vertimo studijų institutas
 Socialinių mokslų ir taikomosios informatikos institutas

Centrai 
 Sociokultūrinių tyrimų centras

Studijos 
Vilniaus universiteto Kauno fakultete nuosekliosios studijos yra trijų pakopų: pirmosios (bakalauro), antrosios (magistrantūros) ir trečiosios (doktorantūros).

Bakalauras

Pagrindinių (bakalauro) studijų programos (4 metai):

 Anglų ir kita užsienio kalba (švedų kalba);
 Audiovizualinis vertimas;
 Ekonomika ir vadyba;
 Finansų ir apskaitos taikomosios sistemos;
 Informacijos sistemos ir kibernetinė sauga;
 Informacijos sistemos ir kibernetinė sauga (anglų kalba);
 Lietuvių filologija ir reklama;
 Lietuvių filologija ir reklama: turinio kūrimas ir rinkodara;
 Marketingo technologijos.

Magistrantūra

Magistrantūros studijos – tai antroji studijų pakopa, kurioje turi teisę studijuoti baigusieji pirmosios pakopos studijas ir įgijusieji bakalauro arba jam prilygstantį išsimokslinimą. Studijų trukmė – 1.5 arba 2 metai.

Magistro studijų programos.

 Audiovizualinis vertimas;
 Lietuvių literatūra ir kūrybinis rašymas;
 Marketingas ir pardavimų vadyba;
 Meno vadyba;
 Tarptautinio verslo vadyba (anglų kalba);
 Tvariųjų finansų ekonomika;
 Viešojo diskurso lingvistika;
 Finansų technologijos (FinTech).

 Doktorantūros kryptys (šakos):
 fiziniai mokslai (informatika, 09P);
 humanitariniai mokslai (filologija, 04H);
 socialiniai mokslai (ekonomika, 04S);
 socialiniai mokslai (vadyba).

Dekanatas 
Dekanas doc. dr. Kęstutis Driaunys.

Akademinių reikalų prodekanė doc. dr. Daiva Aliūkaitė

Prodekanas infrastruktūrai ir plėtrai doc. dr. Saulius Masteika

Leidžiami mokslo darbai 
 Respectus Philologicus, ISSN 1392-8295 (humanitariniai mokslai, nuo 1998 m., kartu su Jano Kochanovskio Švento kryžiaus akademija, Kelcai, Lenkija)
 Transformations in Business & Economics, ISI duomenų bazė (Web of Science), ISSN 1648-4460 (socialiniai mokslai, nuo 2002 m., kartu su Brno technologijos universitetu (Čekija) ir Latvijos universitetu, Ryga)

Nuorodos 
 VU Kauno fakulteto tinklalapis

Humanitariniai mokslai Lietuvoje
Kauno senamiestis
Kauno humanitarinis